Broj: 711-I-1469-P-410-17/19-15-18

Zagreb, 14. lipnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave sukoba interesa dužnosnice Vesne Pusić, prve potpredsjednice Vlade Republike Hrvatske i ministrice vanjskih i europskih poslova u mandatu do 22. siječnja 2016.g., a sada zastupnice u Hrvatskom saboru,** na 53. sjednici, održanoj 14. lipnja 2019., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Vesne Pusić neće se pokrenuti vezano za okolnost da je za povratak sa službenog posjeta Republici Turskoj, u kojem je bila u obnašanju dužnosti** **prve potpredsjednice Vlade Republike Hrvatske i ministrice vanjskih i europskih poslova, dana 19. prosinca 2014. koristila službeni zrakoplov u vlasništvu Republike Hrvatske, s obzirom da iz prikupljenih podataka i dokumentacije proizlazi da u postupanju dužnosnice nije došlo do moguće povrede odredbi ZSSI-a, jer je navedeno korištenje službenog zrakoplova provedeno u skladu s odredbama Uredbe o Direkciji za korištenje službenih zrakoplova, na temelju odobrenja predstojnika Ureda predsjednika Vlade Republike Hrvatske, u dogovoru s predsjednikom Vlade, a pritom su navodi o postojanju neslužbenih razloga za povratak dužnosnice navedenog dana, izneseni u prijavi, utvrđeni neosnovanima.**

Obrazloženje

Protiv dužnosnice Anke Mrak Taritaš, dužnosnice Vesne Pusić i dužnosnika Tihomira Jakovine podnesena je 13. studenog 2017. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-6851-P-399/17-01-5, a povodom koje je otvoren predmet P-399/17.

S obzirom da se prijava odnosila na troje različitih dužnosnika, vezano za različite događaje i različitu pravnu osnovu povreda ZSSI-a na koje su prijave upućivale, Povjerenstvo je, na temelju članka 44. stavka 2. Zakona o općem upravnom postupku („Narodne novine“ broj 47/09.), zaključkom broj:711-I-2009-P-399/17-02-8 od 22. studenog 2017.g. razdvojilo postupak na tri odvojena predmeta i to predmet broj P-399/17 u odnosu na dužnosnicu Anku Mrak Taritaš, zatim predmet broj P-410/17 u odnosu na dužnosnicu Vesnu Pusić te predmet broj P-411/17 u odnosu na dužnosnika Tihomira Jakovine.

U predmetnoj prijavi, vezano za dužnosnicu Vesnu Pusić, u bitnom se navodi da se dužnosnica nalazila u sukobu interesa s obzirom da je otputovala redovnom linijom u Ankaru, kojom se trebala i vratiti, ali da je naručila da po nju u Ankaru dođe „Vladin zrakoplov“, koji je tamo išao prazan i vratio dužnosnicu u Republiku Hrvatsku samo zato da bi stigla na konvenciju Hrvatske narodne stranke u Varaždinu, što bi bilo od njenog osobnog političkog i stranačkog interesa, a ne javnog interesa odnosno vezano uz obnašanje dužnosti. U prijavi se navodi da je opisanim postupanjem dužnosnica oštetila državni proračun za oko 200.000,00 kuna.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi navedenog Zakona. Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona. Uvidom u Registar dužnosnika utvrđeno je da je Vesna Pusić obnašala dužnost ministrice vanjskih i europskih poslova od 23. prosinca 2011. do 22. siječnja 2016., a ujedno i dužnost prve potpredsjednice Vlade Republike Hrvatske od 16. studenog 2012. do 22. siječnja 2016.g. Nadalje, počevši od 30 siječnja 2016.g. Vesna Pusić obnaša dužnost zastupnice u Hrvatskom saboru, pri čemu je od 3. veljače 2016. do 14. listopada 2016. obnašala i dužnost potpredsjednice Hrvatskog sabora. Slijedom navedenog, dužnosnica Vesna Pusić dužna je, povodom obnašanja navedenih dužnosti, postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Napominje se da je postupak i osnova korištenja predmetnog zrakoplova u vlasništvu Republike Hrvatske propisan Uredbom o Direkciji za korištenje službenih zrakoplova („Narodne novine“ br. 54/13.).

Člankom 2. stavkom 1. Uredbe propisano je da je Direkcija stručna služba Vlade Republike Hrvatske koja je ustrojena kao operator zrakoplova u vlasništvu Republike Hrvatske (tipa Challenger CL-604 registracijske oznake 9A-CRO) s ciljem samostalnog obavljanja povremenog zračnog prijevoza za potrebe tijela državne vlasti Republike Hrvatske u domaćem i međunarodnom civilnom zračnom prometu, kao i održavanja zrakoplova te vođenja kontinuirane plovidbenosti službenih zrakoplova u vlasništvu Republike Hrvatske. Direkcija radi po nalozima i uputama Vlade Republike Hrvatske, koja je ovlaštena za nadzor rada Direkcije. Stavkom 2. istog članka Uredbe propisano je da se zrakoplov u vlasništvu Republike Hrvatske koristi za službene potrebe zračnog prijevoza Vlade Republike Hrvatske, Predsjednika Republike Hrvatske, Hrvatskoga sabora i drugih korisnika prema odobrenju predsjednika Vlade Republike Hrvatske. Sukladno stavcima 3. i 4. istog članka Uredbe, zahtjevi za korištenje zrakoplova u vlasništvu Republike Hrvatske dostavljaju se Uredu predsjednika Vlade Republike Hrvatske odmah po saznanju za namjeravano putovanje, a predstojnik Ureda predsjednika Vlade Republike Hrvatske, u dogovoru s predsjednikom Vlade Republike Hrvatske, odobrava korištenje zrakoplova i potpisuje naloge za letove Direkcije.

Povjerenstvo je, radi provjere osnovanosti i vjerodostojnosti navoda prijave, izvršilo uvid u priopćenja objavljena na službenoj mrežnoj stranici Ministarstva vanjskih i europskih poslova te je zatražilo podatke od Ministarstva vanjskih i europskih poslova i od Ureda predsjednika Vlade Republike Hrvatske.

 Dana 18. prosinca 2014.g. objavljeno je, na službenoj mrežnoj stranici Ministarstva vanjskih i europskih poslova (*www.mvep.hr*) priopćenje da će prva potpredsjednica Vlade i ministrica vanjskih i europskih poslova Vesna Pusić na poziv turskog kolege Mevlüta Çavuşoglua boraviti 19. prosinca 2014. u službenom posjetu Turskoj. Objavljeno je da će se, osim s ministrom vanjskih poslova Çavuşogluom, ministrica Pusić sastati s predsjednikom Turske Recepom Tayyipom Erdoganom i Volkanom Bozkirom, glavnim pregovaračem i ministrom za pitanja Europske unije te da će ministri Pusić i Bozkir potpisati Memorandum o razumijevanju između dva ministarstva o suradnji u području europskih poslova. Objavljeno je da će, osim o bilateralnim odnosima, ministrica Pusić s turskim će sugovornicima razgovarati o gospodarskoj suradnji, stanju u jugoistočnoj Europi, međunarodnim kriznim žarištima, osobito Siriji, te aktualnim EU temama.

 Na traženje Povjerenstva, Ministarstvo vanjskih i europskih poslova dostavilo je očitovanje dopisom KLASA: 011-02/18-01/6, URBROJ: 521-GT-01-18-1, od 4. siječnja 2018.g. U dopisu se navodi podatak da je dužnosnica Vesna Pusić, u razdoblju trajanja mandata na dužnosti ministrice vanjskih i europskih poslova, putovala dana 18. prosinca 2014. godine na službeni put u Ankaru, Turska te da su u pratnji dužnosnice istog dana putovali i Željko Kuprešak, pomoćnik ministrice i Danijela Barišić, glasnogovornica ministarstva, kao i da su putovali redovnom zrakoplovnom linijom. Uz dopis je priložena dokumentacija vezana uz predmetni službeni put.

 Sadržaj predmetnog službenog posjeta Ankari, kako je opisan u citiranom priopćenju na mrežnim stranicama Ministarstva vanjskih i europskih poslova, potvrđuje dostavljena Bilješka o službenom posjetu pp VRH i mvep prof.dr. Vesne Pusić Republici Turskoj, Ankara, 19. prosinca 2014., KLASA 018-02/146-46/1, URBROJ: 521-TUR-01/DH-14-110.

 Nalog za službeno putovanje za dužnosnicu Vesnu Pusić, broj PI 01178 izdan je 20. studenog 2014, a nalog za službeno putovanje za glasnogovornicu Danijelu Barišić broj PI 01195 izdan je 25. studenog 2014.g. Na oba ova naloga naznačeno je da se radi o putu u Ankaru na dan 18. prosinca 2014. s predviđenim trajanjem 2 dana i da se i u odlasku i u dolasku za prijevoz koristi „zrakoplov“. Nalog za službeno putovanje za dužnosnika Željka Kuprešaka broj PI 01280 izdan je 17. prosinca 2014., dan prije predmetnog službenog puta u Ankaru, a u ovom je nalogu naznačeno da se u odlasku koristi redovni zrakoplov, a u dolasku „Vladin zrakoplov“. Dokumentaciji prileži ispis elektroničke zrakoplovne karte za dužnosnicu Vesnu Pusić, ali samo za let Zagreb – Muenchen i Muenchen – Ankara na dan 18. prosinca 2014.g.

 Na traženje Povjerenstva, traženi podaci dostavljeni su u dopisu predstojnika Ureda predsjednika Vlade Republike Hrvatske, KLASA 022-03/19-07/10, URBROJ: 50302/27-19-2. U dopisu se navodi da je, na temelju zahtjeva Ministarstva vanjskih i europskih poslova, za povratak sa službenog posjeta Republici Turskoj tadašnje prve potpredsjednice Vlade i ministrice vanjskih i europskih poslova Vesne Pusić, 19. prosinca 2014.g. korišten službeni zrakoplov u vlasništvu Republike Hrvatske. U dopisu se napominje da je službeni zrakoplov korišten u skladu s odredbama Uredbe o Direkciji za korištenje službenih zrakoplova, slijedom koje se zrakoplov u vlasništvu Republike Hrvatske koristi za službene potrebe zračnog prijevoza Vlade Republike Hrvatske, Predsjednika Republike Hrvatske, Hrvatskoga sabora i drugih korisnika prema odobrenju predsjednika Vlade Republike Hrvatske. Navodi se podatak da je u predmetnom slučaju, korištenje zrakoplova, u skladu s navedenom Uredbom, odobrio tadašnji predstojnik Ureda predsjednika Vlade, u dogovoru s predsjednikom Vlade. Napominje se da ovom dopisu nije priložena popratna dokumentacija, ali se činjenica postojanja navedenog službenog zahtjeva Ministarstva vanjskih i europskih poslova te postojanja odobrenja Ureda predsjednika Vlade utvrđuje na temelju službenog očitovanja nadležnog tijela.

 Na dodatno traženje Povjerenstva, Ministarstvo vanjskih i europskih poslova dostavilo je očitovanje dopisom KLASA: 011-02/18-01/6, URBROJ: 521-GT-01-18-4, od 5. ožujka 2019.g. U ovom se dopisu navodi da je dodatnim provjerama utvrđeno da je za povratak sa službenog posjeta Republici Turskoj dužnosnice Vesne Pusić korišten službeni zrakoplov u vlasništvu Republike Hrvatske, u skladu s odredbama Uredbe o Direkciji za korištenje službenih zrakoplova, odnosno da je korištenje zrakoplova zatražilo isto Ministarstvo, a da je isto odobrio tadašnji predstojnik Ureda predsjednika Vlade, u dogovoru s predsjednikom Vlade. U očitovanju nije dano obrazloženje koja je bila priroda razloga zbog kojeg je bio promijenjen planirani način povratka dužnosnice i je li taj razlog bio vezan uz obnašanje dužnosti ili neke druge prirode.

 Stoga je Povjerenstvo, imajući u vidu navode iz prijave, od Hrvatske narodne stranke zatražilo podatak je li dana 19. prosinca 2014.g. ili nekog od narednih nekoliko dana i kojeg održana konvencija iste političke stranke u Varaždinu (ili nekom drugom gradu u Republici Hrvatskoj) te, ukoliko jest, je li istom prisustvovala dužnosnica Vesna Pusić.

 Dopisom glavnog tajnika HNS-a od 30. travnja 2019.g. dostavljen je podatak da konvencija HNS nije održana u prosincu 2014.g. ni u Varaždinu niti u bilo kojem drugom gradu.

Na temelju pribavljenih podataka i dokumentacije utvrđeno je da je dužnosnica Vesna Pusić s pratnjom otputovala 18. prosinca 2014.g. u službeni, državnički posjet u Ankaru, Republika Turska i to zrakoplovom redovnom linijom, a idućeg dana se s istog službenog puta vratila u Republiku Hrvatsku zrakoplovom u vlasništvu Republike Hrvatske („Vladinim zrakoplovom“). Utvrđeno je da je inicijalno planiran i povratak redovnom zrakoplovnom linijom, ali proizlazi da je najkasnije jedan dan prije puta ovaj plan promijenjen, ali da odluku u korištenju navedenog zrakoplova nije donijela dužnosnica osobno, već tadašnji predstojnik Ureda predsjednika Vlade, u dogovoru s predsjednikom Vlade, sukladno propisanoj proceduri.

Imajući u vidu da je nesporno da je dužnosnica otputovala na službeni put, nesporno je i da se s istog treba vratiti. Povjerenstvo nije utvrdilo koji je bio razlog zašto je Ministarstvo vanjskih i europskih poslova zatražilo korištenje „Vladinog zrakoplova“ za povrat dužnosnice i njene pratnje s predmetnog službenog puta no nedvojbeno je da je isto odobreno od strane nadležnog tijela te Povjerenstvo nije nadležno u tom dijelu propitivati osnovanost odluke o odobrenju korištenja zrakoplova.

Na temelju prikupljenih podataka Povjerenstvo je utvrdilo da je netočan navod iz prijave da bi povod korištenja predmetnog „Vladinog zrakoplova“ bila želja dužnosnice da se vrati 19. prosinca 2014. radi stranačke konvencije s obzirom da takva konvencija nije tada niti održana, a u prijavi se ne ukazuje bilo koji drugi povod zbog kojeg bi dužnosnica imala osobni interes tražiti korištenje „Vladinog zrakoplova“ radi ranijeg povratka nego je predviđeno (iako niti iz putnih naloga ne proizlazi da je bilo predviđeno dulje trajanje predmetnog službenog putovanja, već upravo dva dana odnosno dulje od 24 sata, koliko je i trajalo).

Prema tome, Povjerenstvo nije utvrdilo da bi dužnosnica Vesna Pusić iz određenog osobnog razloga odnosno privatnog interesa zahtijevala korištenje sredstva prijevoza koje bi neopravdano prouzročilo nepotreban trošak za državni proračun, kako se implicira u prijavi.

Slijedom navedenog, Povjerenstvo je iz podataka i dokumentacije prikupljene radi ocjene osnovanosti i vjerodostojnosti prijave zaključilo da u postupanju dužnosnice nije došlo do moguće povrede odredbi ZSSI-a te je predmetnu prijavu utvrdilo neosnovanom. Stoga je Povjerenstvo, na temelju članka 39. stavka 1. ZSSI-a, donijelo odluku da neće pokrenuti postupak sukoba interesa protiv dužnosnice Vesne Pusić, kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Vesna Pusić, elektroničkom dostavom
2. Na znanje – prijavitelju putem pošte
3. Objava na internetskoj stranici Povjerenstva
4. Pismohrana